A. Slafkovský, poslanec: (2007-06-26):
Totižto tak, ako sú navrhnuté pozmeňujúce návrhy, keď si ich poukladáme jeden vedľa druhého, stačí len priemerne zlomyseľný človek a ja vám vykreslím obraz, ako si dokážem pripraviť zastupiteľstvo sám pre seba tak, aby rozhodovalo o tom, o čom budem chcieť ja s malou skupinou ľudí. Navrhujete v prvom rade to, že veto predsedovo bude obmedzené, teda bude možné zrušiť až trojpätinovou väčšinou. Normálne uznesenia sa dajú prijať nadpolovičnou väčšinou, ktoré sú rozhodujúce pre takmer všetko. Dávame do ruky predsedovi samosprávneho kraja to, že on si navrhuje svojich podpredsedov. Kompetencie podpredsedov už ale navrhuje len on sám, neschvaľuje ich zastupiteľstvo. Vypadlo z textu zákona to, že zastupujú predsedu vtedy, keď tam nie je. Čiže môžu ho zastupovať kedykoľvek a ja ako predseda si takto vytvorím skupinu troch-štyroch veľmi mocných spolupracovníkov, každý z nich, samozrejme, sám so sebou prinesie ďalších štyroch-piatich poslancov, a odrazu z menšinového predsedu, ktorý mal v zastupiteľstve podporu možno 28-30 %, bude mať nadpolovičnú väčšinu v zastupiteľstve. Pretože takto cez kompetencie a vybraných ľudí, ktorých si dohodneme a budú vymenovaní ako podpredsedovia, získam tieto právomoci. Aby som nezostal, aby toho nebolo dosť, tak mám ešte ďalšiu možnosť, pokiaľ to bude schválené, ako to je navrhované, a to je, určím si organizačnú štruktúru celého úradu. Tak ako ja chcem, aby to pasovalo mojim kamarátom, mojim priateľom a našim cieľom. V prípade, že sa tam niekto v celej tejto zostave akosi spreneverí môjmu alebo našim cieľom, tak jednoducho pozmením organizačnú štruktúru a bez ohľadu na to, ako platí Zákonník práce, budem mať legislatívny gebír na to, aby som týchto ľudí, ktorí sú nám nepohodlní, mohol prepustiť a prekopem úrad zakaždým, keď bude treba. Na druhej strane občanom skracujeme lehoty na to, aby sa k niečomu mohli vyjadriť. Predsa samosprávny kraj, to nie je 350-členná obec, kde stačí, aby bolo VZN-ko vyvesené 14 dní. Veď aj my zákony neprijímame tak po väčšine, že sú platné na druhý deň. Musí tam byť nejaký priestor. Je tam 15 dní na vyjadrenie a 15 dní po schválení ten zákon už bude platiť, pardon, to všeobecne záväzné nariadenie už bude platiť. Odoberáme teda právomoci občanom vyjadriť sa k veciam verejným. Tieto zmeny, keď si ich takto poukladám, výsledok je, že vytvorím osobu, ktorá bude nad všetky osoby v našom systéme a v správe veci verejných, a všetci tí, ktorí toto navrhujú, sa po čase zľaknú a zistia, čo urobili, keď z ich vlastných predsedov alebo predsedníčok sa stanú neriadené strely aj v ich vlastných politických zoskupeniach. A nikomu to neželám. V tomto smere si myslím, že je jediná cesta, ak sa máme vrátiť do systému, v ktorom je určitá vyváženosť medzi zastupiteľstvom a županom, ja si myslím, že je tam potrebné aj v 369-ke v polohe miest a obcí vrátiť kvórum na prelomenie veta starostu alebo primátora na nadpolovičnú väčšinu. A nech je to potom zosúladené. Neodvolávať sa na to, že je to naopak, že dnes má starosta trojpätinovú väčšinu, tak treba to dať aj županovi. Kvôli vyváženosti vzťahov som za to, aby sa to aj v 369-ke upravilo. No a je tam samostatný bombónik a to je schvaľovanie zmien rozpočtu. Nie je tam napísané vôbec nikde, do akej výšky, v akej výške sa môže rozpočet meniť. Dnes zákon č. 583/2004 o rozpočtových pravidlách územnej samosprávy hovorí, že rozpočty by sa mali schvaľovať v položkovitom členení podľa účtovnej osnovy. No možno, myslím, že nie je ani jeden samosprávny kraj, ktorý by dal poslancom na schvaľovanie rozpočet v položkovitom členení. Pretože to by ten rozpočet mal okolo 250 – 300 strán. Ale aj to je možné. A ja si myslím, že by to bolo dokonca účelné, aby poslanci vedeli, ako sa nakladá s peniazmi. A potom by sme ale mohli dať právomoc predsedovi samosprávneho kraja, aby robil úpravy v tom rozpočte. Nieže tam dnes uvedieme, či je to primátor alebo starosta, alebo predseda samosprávneho kraja, všetci budú mať možnosť na základe dohody so zastupiteľstvom upravovať výšku rozpočtu podľa dohody. A pokiaľ sa naplní ten scenár, ktorý som uviedol na začiatku, že predseda si získal takú väčšinu v zastupiteľstve, že ho má absolútne pod svojím palcom, tak dostane možnosť zvyšovať rozpočet, viazať rozpočet a robiť v ňom presuny v mnohomiliónových sumách. A chceme to? Preto si myslím, že to je jediná možná cesta, a to dávam návrh pre spoločného spravodajcu dať hlasovať o tom, aby sme nepokračovali v prerokovávaní tohto zákona. Ďakujem. (Potlesk.)